CELEX: 62017TN0621
Language: hr
Date: 2017-11-06 00:00:00
Title: Predmet T-621/17: Tužba podnesena 14. rujna 2017. – Taminco i Arysta LifeScience Great Britain protiv EFSA-e

6.11.2017   
            
            
               HR
            
            
               Službeni list Europske unije
            
            
               C 374/46
            
         Tužba podnesena 14. rujna 2017. – Taminco i Arysta LifeScience Great Britain protiv EFSA-e
   (Predmet T-621/17)
   (2017/C 374/69)
   Jezik postupka: engleski
   
      Stranke
   
   
      Tužitelji: Taminco BVBA (Gent, Belgija), Arysta LifeScience Great Britain Ltd (Edinburgh, Ujedinjena Kraljevina) (zastupnici: C. Mereu i M. Grunchard, odvjetnici)
   
      Tuženik: Europska agencija za sigurnost hrane (EFSA)
   
      Tužbeni zahtjev
   
   Tužitelji od Općeg suda zahtijeva da:
   
               —
            
            
               poništi odluku Europske agencije za sigurnost hrane od 18. srpnja 2017., koja je tužiteljima dostavljena 20. srpnja 2017., o ocjeni zahtjeva za povjerljivošću podnesenima u vezi sa zahtjevom za obnavljanje odobrenja za Thiram kao aktivne tvari,
            
         
               —
            
            
               naloži tuženiku snošenje troškova.
            
         
      Tužbeni razlozi i glavni argumenti
   
   U prilog osnovanosti tužbe tužitelj ističe četiri tužbena razloga.
   
               1.
            
            
               Prvi tužbeni razlog temelji se na nedostatku pravne osnove za objavu.
               
                           —
                        
                        
                           Tužitelji smatraju da bi objavljivanje bilo ultra vires s obzirom na to da ne postoji pravna osnova na koju bi se tuženik mogao pozvati da opravda objavljivanje, bilo prema Uredbi 1107/2009, Uredbi 178/2002 ili Provedbenoj uredbi Komisije br. 844/2012,
                        
                     
         
               2.
            
            
               Drugi tužbeni razlog temelji se na tome da je tuženik postupio ultra vires time što je predložio klasificiranje Thirama s obzirom na to da je Europska agencija za kemikalije jedino tijelo koje je pravno odgovorno za klasificiranje i reklasificiranje tvari, kao što je to propisano Uredbom 1272/2008, i tuženik u tom pogledu nije nadležan.
            
         
               3.
            
            
               Treći tužbeni razlog temelji se na tuženikovoj povredi temeljnih prava obrane jer tužiteljima nije dao sveobuhvatnu, prikladnu i stvarnu mogućnost da podnesu primjedbe na predloženu reklasifikaciju njegove tvari.
            
         
               4.
            
            
               Četvrti tužbeni razlog temelji se na tvrdnji da je tuženik povrijedio članak 63. Uredbe 1107/2009 jer je odlučio objaviti informacije za koje su tužitelji zatražili da se anonimiziraju, što bi moglo nepovoljno utjecati na njegove komercijalne interese.